钦定古今图书集成/明伦汇编/官常典/第775卷 > 司马朗
## 钦定古今图书集成/明伦汇编/官常典/第775卷 > 司马朗

按《魏志》本传：“朗字伯达，河内温人也。九岁，人有道其
父字者，朗曰：‘慢人亲者，不敬其亲者也’。客谢之。十二，
试经为童子郎。监试者以其身体壮大，疑朗匿年，劾
问朗曰：‘朗之内外，累世长大，朗虽穉弱，无仰高之风，
损年以求早成，非志所为也’。监试者异之。后关东兵
起，故冀州刺史李邵家居野王，近山险，欲徙居温，朗”
谓邵曰：“唇齿之喻，岂唯虞、虢，温与野王即是也。今去
彼而居此，是为避朝亡之期耳。且君国人之望也。今
寇未至而先徙带山之县，必骇，是摇动民之心而开
奸宄之源也。切为郡内忧之。”邵不从。边山之民果乱
内徙，或为寇钞。是时董卓迁天子都长安，卓因留洛
阳。朗父防为治书御史，当徙西，以四方云扰，乃遣朗
将家属还本县。或有告朗欲逃亡者，执以诣卓。卓谓
朗曰：“卿与吾亡儿同岁，几大相负。”朗因曰：“明公以高
世之德，遭《阳九》之会，清除群秽，广举贤士，此诚虚心
垂虑，将兴至治也。威德以隆，功业以著。而兵难日起，
州郡鼎沸，郊境之内，民不安业，捐弃居产，流亡藏窜，
虽四关设禁，重加刑戮，犹不绝息。此朗之所以于邑
也。愿明公监观往事，少加三思，即荣名并于日月，伊、
周不足佐也。”卓曰：“吾亦悟之，卿言有意。”朗知卓必亡，
恐见留，即散财物以赂遗卓用事者，求归乡里，到，谓
父老曰：“董卓悖逆，为天下所仇，此忠臣义士奋发之
时也。”郡与京都境壤相接，洛东有成皋，北界大河，天下兴“义兵者，若未得进，其势必停于此。此乃四分五
裂战争之地，难以自安。不如及。道路尚通，举宗东到
黎阳。黎阳有营兵赵威孙，乡里旧婚，为监营谒者，统
兵马，足以为主。若后有变，徐复观望，未晚也。”父老恋
旧，莫有从者，惟同县赵咨将家属俱与朗往焉。后数
月，关东诸州郡起兵，众数十万，皆集荥阳及河内，诸
将不能相一，纵兵钞略，民人死者且半。久之，关东兵
散。太祖与吕布相持于濮阳，朗乃将家还温。时岁大
饥，人相食，朗收恤宗族，教训诸弟，不为衰世解业。年
二十二，太祖辟为司空掾属，除成皋令，以病去。复为
堂阳长。其治务宽惠，不行鞭杖，而民不犯禁。先时民
有徙充都内者，后县调当作船徙，民恐其不办，乃相
率私还助之，其见爱如此。迁元城令，入为丞相主簿。
朗以为“天下土崩之势，由秦灭五等之制，而郡国无
蒐狩习战之备故也。今虽五等，未可复行。可令州郡
并置兵，外备四夷，内威不轨，于策为长。”又以为宜复
井田，“往者以民各有累世之业，难中夺之，是以至今。
今承大乱之后，民人分散，土业无主，皆为公田，宜及
此时复之。”议虽未施行，然州郡领兵，朗本意也。迁兖
州刺史，政化大行，百姓称之。虽在军，常麤衣恶食，俭
以率下。雅好人伦典籍，乡人李觌等盛得名誉，朗常
显贬下之。后觌等败，时人服焉。锺繇、王粲著论云：“非
圣人不能致太平。”朗以为伊、颜之徒，虽非圣人，“使得
数世相承，太平可致。”建安二十二年，与夏侯惇、臧霸
等征吴，到居巢，军士大疫，朗躬巡视，致医药，遇疾卒，
时年四十七。遗命布衣幅巾，敛以时服，州人追思之。
明帝即位，封朗子遗昌武亭侯，邑百户。